
CONVENI COL·LABORACIÓ ENTRE EL CONSELL COMARCAL DE L’ALT PENEDÈS I CÀRITAS DIOCESANA DE SANT FELIU DE LLOBREGAT PER FER FRONT A L’IMPACTE DE LA CRISI I ATENDRE LES SITUACIONS D’URGÈNCIA SOCIAL




D’una banda, el President, senyor Xavier Lluch Llopart, el qual actua en nom i representació del CONSELL COMARCAL DE L’ALT PENEDÈS (en endavant Consell Comarcal), en ús de les facultats de representació concedides per l’article 13 del Decret Legislatiu 4/2003, de 4 de novembre, pel qual s’aprova el text refós de la Llei de l’Organització Comarcal de Catalunya, i les expressament facultades per la Junta de Govern en sessió de 4 de maig de 2023.


De l’altra, el senyor Ramon Eduard Carbonell i Pujol, major d’edat, en qualitat de representant legal de CÀRITAS DIOCESANA DE SANT FELIU DE LLOBREGAT (en endavant Càritas), amb CIF Núm. R0801973I i domicili al carrer de Armenteres, núm. 35, de Sant Feliu de Llobregat (08980).


Compareix el senyor Xavier Rodado Honorato, secretari del Consell Comarcal, per tal de donar fe de la signatura del present conveni, en l’exercici de la funció prevista a l’article 92 bis de la Llei 7/1985, de 2 d’abril, reguladora de les bases del règim local, i en consonància a l’article 3 del Real Decret 128/2018, de 16 de març, pel qual es regula el règim jurídic dels funcionaris de l’Administració Local amb habilitació de caràcter nacional.


Les parts es reconeixen plena capacitat per subscriure aquest conveni de col·laboració i




EXPOSEN


I. Que Càritas és una entitat de l’Església catòlica que actua segons els valors cristians, sense discriminar per raó de creença, origen i cultura. Càritas Diocesana de Sant Feliu de Llobregat desenvolupa la seva acció a través de les Càritas parroquials es coordinen per sumar i optimitzar recursos, formant les Càritas interparroquials i arxiprestals. Càritas posa les persones (infants, dones, famílies, gent gran) en el centre de la seva acció, i les atén en les seves situacions i amb les seves necessitats. 

II. Que Càritas, en tant que entitat que té com a objectiu promoure, orientar i coordinar l’acció social i caritativa de la diòcesi, i la finalitat d’ajudar a la promoció humana i al desenvolupament integral de les persones, sensibilitzar la societat i promocionar la justícia social, desenvolupa la seva acció mitjançant l’acollida de totes les persones que tenen dificultats greus d’integració, independentment de la seva procedència, raça, religió i tendències polítiques.

III. Que el Consell Comarcal, ens local territorial, té delegades les competències en matèria de serveis socials per la Generalitat de Catalunya. Els Serveis Socials Bàsics de l’Alt Penedès, tenen com a destinataris  dels seus serveis a persones en risc d’exclusió i que pateixen aïllament social, segons l’article 7 de la Llei 12/2007, d’11 d’octubre.

IV. Que l’article 25.2k de la Llei 7/1985, Reguladora de les Bases del Règim Local i l’article 66.3k del Decret Legislatiu 2/2003, de 28 d’abril, pel qual s’aprova el Text refós de la Llei Municipal i de Règim Local de Catalunya, contemplen entre les competències municipals la prestació dels serveis socials i la promoció i la reinserció socials. L’article 17 de la Llei 12/2007, d’11 d’octubre, de serveis socials, estableix com a funcions dels serveis socials bàsics la detecció de les situacions de necessitat personal, familiar i comunitària en llur àmbit territorial així com  gestionar prestacions d’urgència social. Que entre les seves finalitats hi figura la promoció i la col·laboració d’accions de benestar social per a col·lectius vulnerables.

V. Que per tal de fer front a l’impacte de la crisi i atendre les situacions d’urgència social derivades de l’actual conjuntura econòmica, Càritas Diocesana de Sant Feliu de Llobregat i la resta de Càritas parroquials i/o interparroquials de la comarca estan en disposició d’oferir suport alimentari, a través del banc d’aliments que ja gestiona, juntament amb el suport del servei de Benestar Social del Consell Comarcal, i, a donar aliments a les famílies que es troben en situació de necessitat.

VI. Que des del Consell Comarcal es continua fent una aportació extraordinària destinada a facilitar aliments a les persones individuals i/o famílies dels municipis que es trobin en una situació de necessitat personal bàsica, prèviament valorada pels serveis socials municipals. Aquesta aportació es podrà realitzar atès que s’aprova aquest concepte a través del Contracte Programa signat entre el Consell Comarcal i el Departament de Drets Socials de la Generalitat de Catalunya.

VII. Que el Consell Comarcal treballa en la línia de fomentar la participació ciutadana en general i, en particular, la de les institucions que tenen com a objectiu principal la millora de la qualitat de vida de la ciutadania.

VIII. Que la Junta de Govern del Consell Comarcal, en sessió de 4 de maig de 2023, va aprovar l’atorgament d’una subvenció per concessió directa mitjançant conveni de col·laboració a Càritas Diocesana de Sant Feliu de Llobregat, amb CIF R0801973I, destinada a finançar aliments a les persones individuals i/o famílies dels municipis que es trobin en una situació de necessitat personal bàsica, prèviament valorada pels serveis socials municipals.  Aquesta aportació es podrà realitzar atès que s’aprova aquest concepte a través del Contracte Programa signat entre el CCAP i el Departament de Benestar Social i Família de la Generalitat de Catalunya (exp. G7013-000130/2023).


Atesa la coincidència en els objectius i la voluntat de col·laboració manifestada, les dues institucions acorden establir un conveni amb el desig de coordinar les respectives activitats i sumar els seus esforços, d’acord amb els següents:


PACTES

	Primer.- Objecte

És objecte d’aquest conveni establir les condicions de col·laboració  entre el Consell Comarcal de l’Alt Penedès i Càritas Diocesana de Sant Feliu de Llobregat (en endavant Càritas), en una acció puntual per atendre les situacions d’urgència social de persones en situació de vulnerabilitat.

Segon.- La finalitat és la d’ajudar a pal·liar els efectes que la crisi té en la població  més vulnerable.

Tercer.- Finançament

El Consell Comarcal de l’Alt Penedès aportarà a Càritas la quantitat de 10.000€, amb aplicació a la partida pressupostària 231.48022 del pressupost 2023, perquè s’inverteixi en el trasllat  i la compra d’aliments per a famílies amb necessitats socials de la comarca de l’Alt Penedès i pugui distribuir els aliments de procedents del Fons Socials Europeus, segons valoració i derivació dels  servei socials bàsics de la comarca, així com en altres programes que puguin afavorir la integració social i laboral de les persones vulnerables.

Quart.- Càritas es compromet que aquests aliments seran lliurats a les persones més desfavorides i amb risc d’exclusió, prèvia valoració, des dels serveis socials bàsics de la comarca, dels quals queda exclòs el municipi de Vilafranca del Penedès que disposa de serveis propis.

Cinquè.- Vigència

El present conveni serà vigent des de la data de la seva signatura fins la finalització de l’objecte.

Sisè.- Càritas es compromet a lliurar a 31 de gener de 2024 una memòria de l’activitat realitzada durant el 2023, on consti:

1. Nombre total d’ajuts atorgats 
2. Nombre total de persones beneficiaries
3. Tipologies dels ajuts
4. Imports totals de les tipologies d’ajuts atorgats

Setè.- Protecció de dades personals

El Consell Comarcal i Càritas actuen com a corresponsables del tractament de dades de caràcter personal (art. 26 RGPD UE 2016/679 del Parlament Europeu) al determinar conjuntament els objectius i mitjans de tractament. 

El Consell Comarcal realitzarà les funcions de valoració de la situació de necessitat personal bàsica, informació que no serà cedida a Càritas. El Consell Comarcal i Càritas, tractaran indistintament les dades personals no especials de les persones individuals i familiars. 

El Consell Comarcal i Càritas, tractaran la documentació, suports i informació que es desprengui o a la qual es tinguin accés amb ocasió de la prestació dels serveis derivats d’aquest conveni i es comprometen a no comunicar les dades a tercers no relacionats amb el servei que es dona a través d’aquest conveni. 

El Consell Comarcal i Càritas es comprometen a adoptar les mesures necessàries d’índole tècnica i organitzativa que garanteixin la seguretat de les dades personals i evitin la seva alteració, pèrdua, tractament o accés no autoritzat, atès l’estat de la tecnologia, la naturalesa de les dades emmagatzemades i els riscs a què estan exposades, ja provinguin de l’acció humana o del medi físic o natural. En tot cas, cal implantar mecanismes per garantir la confidencialitat, integritat, disponibilitat i resiliència permanents dels sistemes i serveis de tractament; restaurar la disponibilitat i l'accés a les dades personals de forma ràpida, en cas d'incident físic o tècnic; verificar, avaluar i valorar, de forma regular, l'eficàcia de les mesures tècniques i organitzatives implantades per garantir la seguretat del tractament; i seudonimitzar i xifrar les dades personals, si escau. 

El Consell Comarcal i Càritas han de facilitar, en el moment de recollir les dades, la informació relativa als tractaments de dades que es duran a terme. 

El Consell Comarcal i Càritas es comprometen a informar als interessats que per a manifestar i exercir els seus drets d’accés, rectificació, supressió, limitació del tractament, portabilitat de dades i a no ser objecte de decisions individualitzades automatitzades (inclosa l’elaboració de perfils) s’han de dirigir a Càritas Diocesana de Sant Feliu de Llobregat. 

El Consell Comarcal i Càritas s’obliguen a garantir que les persones autoritzades per tractar dades personals es comprometen, de forma expressa i per escrit, a respectar la confidencialitat i guardar estricte secret de tota aquella informació a la qual tinguin accés en virtut d’aquest conveni, a mantenir la documentació que acredita que es compleix aquesta obligació, i a garantir la formació necessària en matèria de protecció de dades personals de les persones autoritzades. 

El Consell Comarcal i Càritas portaran per escrit, un registre de totes les categories d’activitats de tractament efectuades, donant-se suport mutu en la realització de les avaluacions d’impacte relatives a la protecció de dades, i en el seu cas la realització de les consultes prèvies a l’autoritat de control.

El Consell Comarcal i Càritas es comprometen a no subcontractar cap de les prestacions que formin part de l'objecte d'aquest conveni. Càritas conservarà les dades mentre siguin necessàries per el tractament i 6 anys posteriors per atendre responsabilitats legals o administratives. Posteriorment es mantindran amb finalitats d’arxiu en interès públic, històric i estadístic.
 
El Consell Comarcal es compromet a informar a la Càritas de les violacions de la seguretat de les dades personals al seu càrrec de les quals tinguin coneixement, sense dilació indeguda i en qualsevol cas abans del termini màxim de 24 hores. 

El Consell Comarcal i Càritas, i tot el seu personal, s’obliguen a posar a disposició dels altres responsables tota la informació necessària per demostrar que compleixen les seves obligacions. 

El Consell Comarcal i Càritas s’obliguen a designar un DPD - delegat de protecció de dades i comunicar-ne la identitat i les dades de contacte a la resta de responsables. 

El Consell Comarcal i Càritas, s’obliguen a vetllar, abans i durant tot el tractament, perquè l’altre corresponsable compleixi la Llei i Reglament de tractament de dades de caràcter personal i a supervisar el tractament, inclosa l’execució d’inspeccions i auditories.

Vuitè.- Transparència 

De conformitat amb el que estableix l'article 8 b) i f) de la Llei 19/2013, de 9 de desembre de transparència, accés a la informació pública i bon govern (BOE núm. 295 de 10.12.2013) i l’article 14 de la Llei 19/2014, del 29 de desembre, de transparència, accés a la informació pública i bon govern (DOGC núm. 6780 de 31.12.2014), el Consell Comarcal de l’Alt Penedès, en relació amb aquest conveni, farà pública la informació relativa a les parts signants, l’objecte, la vigència, les obligacions que hi assumeixen, incloent-hi les econòmiques, i qualsevol modificació que es realitzi. 

Novè.- Jurisdicció competent

Les qüestions litigioses que puguin sorgir en la interpretació i compliment del conveni seran resoltes per acord de les parts i a falta d’aquest es podran sotmetre a la jurisdicció contenciosa administrativa.







I en prova de conformitat, les parts signen el present document electrònic a un sol efecte.

